***** ΚΑΝΟΝΙΣΜΟΣ (ΕΟΚ) αριθ. 591/89 ΤΟΥ ΣΥΜΒΟΥΛΙΟΥ της 6ης Μαρτίου 1989 για την τροποποίηση του κανονισμού (ΕΟΚ) αριθ. 797/85 όσον αφορά την εκτατικοποίηση της παραγωγής ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1) τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι η εφαρμογή του καθεστώτος εκτατικοποίησης για τα πλεονασματικά προϊόντα, που προβλέπει το άρθρο 1β του κανονισμού (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (4), όπως τροποποιήθηκε τελευταία από τον κανονισμό (ΕΟΚ) αριθ. 1094/88 (5), αντιμετώπισε στα κράτη μέλη δυσκολίες τεχνικής και διοικητικής φύσεως· ότι μπορεί να αποδειχθεί αναγκαίο για τα κράτη μέλη να προσαρμόσουν την εφαρμογή των σχετικών μέτρων στις ιδιαίτερες γεωπονικές ή οικονομικές συνθήκες· ότι πρέπει επομένως να επιτραπεί, το 1989 και το 1990, η πειραματική εφαρμογή του καθεστώτος στα πλαίσια πρότυπων δράσεων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 1β παράγραφος 1 του κανονισμού (ΕΟΚ) αριθ. 797/85, το δεύτερο εδάφιο αντικαθίσταται από το ακόλουθο κείμενο: «Μέχρι τις 31 Δεκεμβρίου 1990, τα κράτη μέλη μπορούν να περιορίζονται, εφόσον το απαιτούν δυσκολίες διοικητικής φύσεως συνδεδεμένες με ιδιαίτερες γεωπονικές ή οικονομικές συνθήκες, στην πειραματική εφαρμογή του καθεστώτος, στα πλαίσια πρότυπων δράσεων. Αυτές οι δράσεις πρέπει να τεθούν σε εφαρμογή μέχρι τις 31 Δεκεμβρίου 1989, τουλάχιστον, στους τομείς του βοείου κρέατος και του οίνου.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Ιανουαρίου 1989. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 6 Μαρτίου 1989.

[Source: multi_eurlex | Tokens: 1797]